มันนี่ทูเดย์
เมืองไทยผ่านมาตรฐาน
17 ก.ย. 2558

เมืองไทยผ่านมาตรฐาน
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต  เปิดเผยว่า บริษัทได้รับการรับรองมาตรฐานการบริหารความต่อเนื่องทางธุรกิจ ISO 22301:2012 (Business Continuity Management System: BCMS) จากหน่วยตรวจรับรอง ทูฟ นอร์ด (TUV NORD) ซึ่งยืนยันถึงการพัฒนาองค์กรให้มีระบบการบริหารความต่อเนื่องทางธุรกิจอย่างสมบูรณ์ มีประสิทธิภาพและประสิทธิผลทั้งช่วยสร้างให้เกิดการบริหารความยั่งยืน (SustainableDevelopment) ขององค์กรได้อย่างแท้จริง
ทั้งนี้ มาตรฐาน BCMS จะมีการบริหารความเสี่ยงอย่างรอบด้านและมีแผนฉุกเฉินที่รัดกุม พร้อมรองรับสถานการณ์ฉุกเฉินหรือภัยพิบัติต่างๆ ที่อาจจะเกิดขึ้นได้ เพื่อลดผลกระทบที่อาจจะเกิดขึ้น ทั้งในด้านความปลอดภัยของเจ้าหน้าที่ การบริหารธุรกิจ การส่งมอบผลิตภัณฑ์และบริการในภาวะวิกฤต ลดผลกระทบจากการหยุดชะงักทางธุรกิจลดความสับสนและสร้างความมั่นใจได้ว่า ธุรกิจของบริษัทจะสามารถดำเนินต่อไปได้ภายหลังจากที่เผชิญภาวะวิกฤตหรือภัยพิบัติ
แคมเปญทีเอ็มบี ออลล์ ฟรี
ธนาคารทหารไทย (ทีเอ็มบี) จัดแคมเปญพิเศษเพื่อมอบประสบการณ์ฟรีๆ ให้กับลูกค้า กับทีเอ็มบี ออลล์ ฟรี (TMB All Free) บัญชีเงินฝากที่ลืมค่าธรรมเนียมไปเลย โดยจัดกิจกรรมให้กับลูกค้าในกรุงเทพฯ ได้ขึ้นรถไฟฟ้า BTS ฟรี! ในวันที่ 18 ก.ย. 2558 นี้ โดยสามารถรับบัตรโดยสารรถไฟฟ้า BTS ฟรี ได้ง่ายๆ เพียงแค่ลงทะเบียนรับบัตรที่บูธทีเอ็มบี ตั้งแต่เวลา 07.00–20.00 น. บนสถานีรถไฟฟ้า BTS 11 สถานี ได้แก่ สถานีหมอชิต อารีย์ อนุสาวรีย์ สยาม เพลินจิต ชิดลม อโศก พร้อมพงษ์ อ่อนนุช ศาลาแดง และช่องนนทรี
นอกจากนั้น ในวันเดียวกัน ทีเอ็มบีก็จัดกิจกรรมฟรีๆ ให้กับลูกค้าต่างจังหวัด อาทิ จ.เชียงใหม่  ราชบุรี ขอนแก่น และ อ.หาดใหญ่ ได้ขึ้นรถสองแถวที่มีป้ายทีเอ็มบี ออลล์ ฟรี ติดไว้ข้างรถ...ฟรี! ตลอดสายอีกด้วย